ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0878/96 υποβολή: James Provan (PPE) προς την Επιτροπή (17 Απριλίου 1996)

Θέμα: Συστοιχίες κλωβών

Βάσει του άρθρου 7 της οδηγίας 88/166/ΕΟΚ ((ΕΕ L 74 της 19.03.1988, σελ.83. )) περί ελαχίστων πρότυπων για την προστασία των ωοτόκων ορνίθων που εκτρέφονται σε συστοιχίες κλωβών, η Επιτροπή καλείται να διεξάγει επιθεωρήσεις προς εξασφάλιση της ενιαίας εφαρμογής. Από 1ης Ιανουαρίου 1995 ισχύουν για όλες τις συστοιχίες κλωβών οι ελάχιστες απαιτήσεις που ορίζονται στην οδηγία.

Θα μπορούσε η Επιτροπή να αναφέρει πόσες επιθεωρήσεις έχουν διεξαχθεί από την 1η Ιανουαρίου 1995 και κατά πόσο στις επιθεωρήσεις αυτές επιβεβαιώθηκαν οι φήμες ότι δεν εφαρμόζουν σωστά την εν λόγω οδηγία όλα τα κράτη μέλη και ότι πολλά ορνιθοτροφεία δεν συμμορφούνται πλήρως προς τις ελάχιστες απαιτήσεις;

Απάντηση του κ. Fischler εξ ονόματος της Επιτροπής (21 Μαΐου 1996)

Η Επιτροπή εκφράζει τη λύπη της γιατί πρέπει να πληροφορήσει το Αξιότιμο Μέλος του Κοινοβουλίου ότι δεν μπόρεσε να οργανώσει τις επιθεωρήσεις για την ενιαία εφαρμογή της οδηγίας 88/166/ΕΟΚ, δεδομένου ότι δεν διαθέτει επί του παρόντος ικανό αριθμό προσωπικού για την πραγματοποίηση τέτοιων επιθεωρήσεων.
ΓΡΑΠΤΗ ΕΡΩΤΗΣΗ E-0494/96 υποβολή: Jens-Peter Bonde (EDN) προς την Επιτροπή (1 Μαρτίου 1996)

Θέμα: Διαφάνεια

Προτίθεται η Επιτροπή να διασφαλίσει ότι οι ημερήσιες διατάξεις και τα πρακτικά των συνεδριάσεών της διατίθενται στους βουλευτές του Ευρωπαϊκού Κοινοβουλίου και στο ευρύ κοινό σε όλες τις επίσημες γλώσσες;

Απάντηση του κ. Oreja εξ ονόματος της Επιτροπής (3 Μαΐου 1996)

Η Επιτροπή υπενθυμίζει στο Αξιότιμο Μέλος του Κοινοβουλίου ότι, σύμφωνα με την απόφαση της 8ης Φεβρουαρίου 1994 σχετικά με την πρόσβαση του κοινού στα έγγραφα της Επιτροπής ((ΕΕ L 46 της 18.02.1994. )), τα έγγραφα αυτά είναι καταρχήν προσβάσιμα τόσο στα μέλη του Κοινοβουλίου όσο και στο ευρύ κοινό, εκτός από τα έγγραφα των οποίων η διάδοση θα μπορούσε να παραβλάψει το δημόσιο ή το ιδιωτικό συμφέρον ή το απόρρητο των διαβουλεύσεών της. Οι εξαιρέσεις αυτές προβλέπονται εξάλλου και από τον κοινό κώδικα συμπεριφοράς στην Επιτροπή και στο Συμβούλιο, ο οποίος τέθηκε σε ισχύ με την προαναφέρομενη απόφαση.

Καμία εξαίρεση δεν γίνεται αυτομάτως και κάθε αίτημα αντιμετωπίζεται ξεχωριστά και εξετάζεται σε βάθος ανάλογα με την περίπτωση.

Παρόλο ότι το άρθρο 7, δεύτερη φράση του Εσωτερικού Κανονισμού της Επιτροπής της 17ης Φεβρουαρίου 1993 ((ΕΕ L 230 της 11.09.1993. )) προβλέπει ότι «οι συζητήσεις είναι απόρρητες», η πρακτική της Επιτροπής όσον αφορά τη δημοσιότητα των πρακτικών της και των ημερήσιων διατάξεών της, επιτρέπει αφενός στον πολίτη να έχει πρόσβαση στα έγγραφά της και αφετέρου να προστατεύει το απόρρητο των συζητήσεών της (όπως προβλέπεται στον κώδικα συμπεριφοράς που αφορά την πρόσβαση του κοινού στα έγγραφα της Επιτροπής και του Συμβουλίου).

Όσον αφορά τέλος το θέμα της διαθεσιμότητας των ημερησίων διατάξεων και των πρακτικών σε όλες τις επίσημες γλώσσες της Επιτροπής, η Επιτροπή ενημερώνει το Αξιότιμο Μέλος του Κοινοβουλίου ότι, επειδή τα εν λόγω έγγραφα εξυπηρετούν τις ανάγκες εσωτερικής λειτουργίας του οργάνου, δεν είναι διαθέσιμα παρά μόνο στις γλώσσες εργασίας της Επιτροπής.
ΓΡΑΠΤΗ ΕΡΩΤΗΣΗ E-0699/96 υποβολή: Joan Vallvι (ELDR) προς την Επιτροπή (26 Μαρτίου 1996)

Θέμα: Διασυνοριακή συνεργασία με την Ανδόρα

Ο Κανονισμός INTERREG II καθορίζει τις κατευθυντήριες γραμμές των επιχειρησιακών προγραμμάτων για τη συνοριακή ανάπτυξη, τη διασυνοριακή συνεργασία και τα ενεργειακά δίκτυα.

Το Interreg II προβλέπει τη συνεργασία σε ό,τι αφορά τα εσωτερικά αλλά και τα εξωτερικά σύνορα της Ευρωπαϊκής Ένωσης.

Επειδή η Ανδόρα είναι κράτος που δεν είναι μέλος της Ευρωπαϊκής Ένωσης και επειδή η Ariθge στη Γαλλία και η Lleida στην Ισπανία είναι εδαφικές περιοχές NUTS III που γειτνιάζουν με το κράτος αυτό, θεωρεί η Επιτροπή ότι μπορούν οι συνοριακές αυτές ζώνες να επωφεληθούν από το πρόγραμμα INTERREG II;

Απάντηση της κας Wulf-Mathies εξ ονόματος της Επιτροπής (15 Απριλίου 1996)

Ο κατάλογος των επιλεξίμων παραμεθορίων περιοχών ο οποίος επισυνάπτεται στους προσανατολισμούς των επιχειρησιακών προγραμμάτων Interreg II ((ΕΕ C 180 της 1.07.1994. )) περιλαμβάνει την επαρχία της Lιrida της Ισπανίας και το διαμέρισμα της Ariθge της Γαλλίας. Αυτές οι δύο ζώνες είναι παραμεθόριες όχι μόνο ως προς τα σύνορα μεταξύ των δύο προαναφερομένων κρατών μελών αλλά επίσης ως προς την Ανδόρα.

Η επιχορήγηση των πιστώσεων του Interreg II υπολογίστηκε για κάθε παραμεθόριο περιόχη βάσει αντικειμενικών κριτηρίων και ανεξάρτητα από τον αριθμό των χωρών που είναι γειτονικές με τη ζώνη. Παρότι η Επιτροπή δεν μνημόνευσε ιδιαιτέρως την διασυνοριακή συνεργασία με την Ανδόρα, μπορεί να αποδεχθεί κατάρχήν ότι το επιχειρισιακό πρόγραμμα που αφορά τις παραμεθόριες περιοχές της Ισπανίας και της Γαλλίας στα Πυρηναία, μπορεί επίσης να συμπεριλάβει μέτρα που να αφορούν αυτό το μη κοινοτικό έδαφος, το οποίο περικλείεται από τις περιοχές που καλύπτονται από το πρόγραμμα. Αποτελεί αρμοδιότητα των ισπανικών και γαλλικών αρχών να συμπεριλάβουν εάν το επιθυμούν, τέτοια μέτρα στο πρόγραμμα.
ΓΡΑΠΤΗ ΕΡΩΤΗΣΗ E-1483/96 υποβολή: Αλέξανδρος Αλαβάνος (GUE/NGL) προς την Επιτροπή (12 Ιουνίου 1996)

Θέμα: Επιχειρησιακό Πρόγραμμα ΠΕΠ Κεντρικής Μακεδονίας, Υποπρόγραμμα 3, Μέτρο 3

Στη Θεσσαλονίκη, ιδιαίτερα το καλοκαίρι λόγω της αυξημένης ζήτησης, παρατηρούνται κάποια προβλήματα υδροδότησης της πόλης, που οφείλονται κυρίως στο δίκτυο μεταφοράς. Στο επιχειρησιακό πρόγραμμα ΠΕΠ Κεντρικής Μακεδονίας στο Υποπρόγραμμα 3 «Βελτίωση βασικών υποδομών αστικών κέντρων και ποιότητα ζωής» στο Μέτρο 3 «Διαχείριση περιβάλλοντος» περιλαμβάνονται έργα ύψους 11343 χιλ. Ecu και ένας από τους στόχους του είναι και τα δίκτυα ύδρευσης.

Ερωτάται η Επιτροπή:

1. Ποια είναι η απορρόφηση του Μέτρου 3 του Υποπρογράμματος 3 το 1994 και 1995;

2. Εάν υπάρχουν καθυστερήσεις απορρόφησης, ποιες είναι οι κύριες αιτίες της καθυστέρησης;

Κοινή απάντηση της κας Wulf-Mathies εξ ονόματος της Επιτροπής στις γραπτές ερωτήσεις E-1479/96, E-1480/96, E-1481/96, E-1482/96, E-1483/96, E-1484/96, E-1485/96 και E-1486/96 (26 Ιουνίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0280/96 υποβολή: Bernd Lange (PSE) προς το (27 Φεβρουαρίου 1996)

Θέμα: Κατάσταση του τούρκου υπηκόου Resit Yildiz από το χωριό Cilesizkόyό (Mezre/Miheke) στην περιοχή Nusaybin

Στις 27 Αυγούστου 1995 ο εν λόγω τούρκος υπήκοος από το χωριό Cilesizkόyό (Mezre/Miheke) στην περιοχή Nusaybin συνελήφθη στο σπίτι του και, μέχρι σήμερα, δεν υπάρχουν στοιχεία για το που βρίσκεται ή εάν ζει. Ο κ. Yildiz είναι κούρδος, θρησκεύματος Γελίτης και δήμαρχος του τελευταίου αυτού χωριού των Γελιτών στην περιοχή. Μέχρι σήμερα δεν υπάρχουν ασφαλή στοιχεία - σύμφωνα με δήλωση, μεταξύ άλλων, του Γερμανικού Υπουργείου Εξωτερικών - για το εάν ο κ. Yildiz συνελήφθη από τις τουρκικές δυνάμεις ασφαλείας ή έπεσε θύμα του ΡΚΚ.

1. Σύμωνα με την άποψη της Ευρωπαϊκής Ένωσης, σε ποιό βαθμό η περίπτωση αυτή θα δημιουργήσει προβλήματα όσον αφορά τις διαβουλεύσεις με την Τουρκία;

2. Σύμφωνα με την άποψη της Επιτροπής, η παρούσα υπόθεση καθώς και άλλες περιπτώσεις σοβαρών παραβιάσεων των ανθρωπίνων δικαιωμάτων στην Τουρκία θα αποτελέσουν αντικείμενο των διαπραγματεύσεων;

3. Ποιά μακροπρόθεσμα μέτρα προτείνει η Ευρωπαϊκή Επιτροπή προκειμένου να αντιμετωπιστούν, μελλοντικά, οι εν λόγω παραβιάσεις των ανθρωπίνων δικαιωμάτων στην Τουρκία;

Απάντηση (13 Ιουνίου 1996)

Το Συμβούλιο αποδίδει ύψιστη σημασία στον σεβασμό των ανθρωπίνων δικαιωμάτων στην Τουρκία και δεν διστάζει να καταδικάσει τις παραβιάσεις τους κατά τις επαφές με τις τουρκικές αρχές. Το Συμβούλιο κατέστησε επίσης σαφές, και θα συνεχίσει στην ίδια γραμμή, ότι ο σεβασμός του κράτους δικαίου και των θεμελιωδών ελευθεριών αποτελούν προϋπόθεση της προσέγγισης της Τουρκίας προς την Ευρώπη.

Το Συμβούλιο, αποσκοπώντας σε μακροπρόθεσμα μέτρα, εξακολουθεί να παρακολουθεί προσεκτικά την κατάσταση που επικρατεί στην Τουρκία ως προς τα ανθρώπινα δικαιώματα και την εξέλιξη της δημοκρατίας. Το Συμβούλιο σημείωσε προσηκόντως ότι το Ευρωπαϊκό Κοινοβούλιο, όταν συγκατετέθηκε στην Τελωνειακή Ένωση, ενέκρινε ένα ψήφισμα για την κατάσταση των ανθρωπίνων δικαιωμάτων στην Τουρκία, με το οποίο, μεταξύ άλλων, καλεί την Επιτροπή και το Συμβούλιο να παρακολουθούν διαρκώς τα ανθρώπινα δικαιώματα και την εξέλιξη της δημοκρατίας στην Τουρκία και ζητεί από την Επιτροπή να υποβάλει στο Ευρωπαϊκό Κοινοβούλιο έκθεση για την επικρατούσα κατάσταση, τουλάχιστον μία φορά το χρόνο.
ΓΡΑΠΤΗ ΕΡΩΤΗΣΗ P-0955/96 υποβολή: David Bowe (PSE) προς την Επιτροπή (22 Απριλίου 1996)

Θέμα: United Utilites

Η εταιρία United Utilities και ο αμερικανικός κατασκευαστικός όμιλος Bechtel ανέχονται σήμερα τη διαμάχη στο ΗΒ, που αφορά την άρση αναγνώρισης των συνδικαλιστικών ενώσεων και στην οποία εμπλέκονται οι GMB, AEEU και TGWU. Έχει η Επιτροπή αναθέσει τρέχουσες συμβάσεις στην United Utilites και/ή στην Bechtel και/ή στις θυγατρικές τους; Εάν ναι, τί σημαίνει αυτό για τη στάση της ΕΕ υπέρ μιας κοινωνικής Ευρώπης;

Απάντηση του κ. Van den Broek εξ ονόματος της Επιτροπής (30 Μαΐου 1996)

Η Επιτροπή επιβεβαιώνει ότι ανατέθησαν συμβάσεις για πετρελαϊκό εξοπλισμό στη Ρωσία στο πλαίσιο του προγράμματος TACIS 1993 και για τεχνική βοήθεια στον ενεργειακό τομέα στο Ουζμπεκιστάν, στο πλαίσιο του προγράμματος TACIS 1994.

Μια εταιρεία ή κοινοπραξία περιλαμβάνεται στον κατάλογο προκριθέντων με βάση την ικανότητά της να εφαρμόσει το πρόγραμμα στην Κοινοπολιτεία Ανεξάρτητων Κρατών. Οι εταιρείες ή κοινοπραξίες υποβάλλουν προσφορές κατόπιν διακηρύξεως διαγωνισμού με βάση ορισμένους τεχνικούς όρους εντολής. Οι διαφορές μεταξύ των εταιρειών και των εργατικών ενώσεων διέπονται από τη νομοθεσία των κρατών μελών.
ΓΡΑΠΤΗ ΕΡΩΤΗΣΗ E-1104/96 υποβολή: Στυλιανός Παναγόπουλος (PSE) προς την Επιτροπή (13 Μαΐου 1996)

Θέμα: Τρομοκρατική επίθεση κατά Ελλήνων τουριστών στο Κάϊρο

Η τρομοκρατική επίθεση στο ξενοδοχείο Europa του Καΐρου το πρωί της Πέμπτης 18 Απριλίου 1996 που είχε σαν αποτέλεσμα το θάνατο 18 Ελλήνων πολιτών και τον τραυματισμό άλλων 14, ξαναφέρει στην επικαιρότητα το θέμα της ασφάλειας των τουριστών, από την Ευρωπαϊκή Ένωση, που ταξιδεύουν σε τρίτες χώρες. Για μια ακόμη φορά κατά την περίοδο του Πάσχα, η ανθρωπότητα θρηνεί τον άδικο θάνατο αθώων πολιτών που πέφτουν θύματα ενός παράλογου φανατισμού.

Ερωτάται η Επιτροπή:

1. Πώς αντιμετωπίζει τέτοιου είδους τρομοκρατικές ενέργειες;

2. Τί μέτρα προτίθεται να λάβει για την προστασία των τουριστών, υπηκόων της Ευρωπαϊκής Ένωσης, που ταξιδεύουν σε τρίτες χώρες;

Απάντηση του κ. Marin εξ ονόματος της Επιτροπής (30 Μαΐου 1996)

Η Προεδρία της Ένωσης εξέδωσε στις 22 Απριλίου 1996 δήλωση με την οποία καταδικάζει την τρομοκρατική επίθεση κατά Ελλήνων τουριστών, εκφράζει τα ειλικρινή της συλλυπητήρια προς τις οικογένειες των θυμάτων και επιβεβαιώνει τη βούληση της Ένωσης να καταπολεμήσει αποφασιστικά την τρομοκρατία σε όλες της τις μορφές.

Η πλέον πρόσφατη και αποτροπιαστική αυτή τρομοκρατική πράξη προκαλεί θλίψη όχι μόνο λόγω του μεγάλου αριθμού ανθρώπινων ζωών που χάθηκαν εξαιτίας της, αλλά και λόγω των αρνητικών συνεπειών που ενδέχεται να έχει για την οικονομία της Αιγύπτου, και συγκεκριμένα για τον τουρισμό της χώρας αυτής, ο οποίος εμφάνιζε κάποια σημάδια ανάκαμψης μετά από μία περίοδο σχετικής ηρεμίας.

Η Προεδρία της Ένωσης επικοινώνησε γραπτώς με τον υπουργό των Εξωτερικών της Ελλάδας στις 18 Απριλίου 1996, εκφράζοντας την ειλικρινή συμπαράστασή της και την ηθική της υποστήριξη. Η Ένωση πρόκειται να εμμείνει στις προσπάθειες που καταβάλλει για την επανενεργοποίηση της ειρηνευτικής διαδικασίας στη Μέση Ανατολή και την τόνωση της περιφερειακής ανάπτυξης στη Μέση Ανατολή και την Αίγυπτο.

Η σύνοδος κορυφής των ηγετών που μετέχουν στην ειρηνευτική διαδικασία, η οποία πραγματοποιήθηκε στο Σαρμ Αλ Σέιχ στις 13 Μαρτίου 1996, διοργανώθηκε με έναυσμα το πρόσφατο κύμα επιθέσεων κατά Ισραηλινών πολιτών. Τόσο στη σύνοδο κορυφής, όσο και κατά τις συναντήσεις που πραγματοποιήθηκαν στη συνέχεια με την παρουσία και των είκοσι εννιά συμμετεχόντων, η Ένωση και η Επιτροπή επιβεβαίωσαν εκ νέου τη δέσμευσή τους να καταβάλουν προσπάθειες για την καταστολή κάθε τρομοκρατικής πράξεως, όποιο και αν είναι το κίνητρό της και όποιος και αν είναι αυτός που την επιχειρεί, καθώς επίσης για την προώθηση του μεταξύ τους συντονισμού στον συγκεκριμένο τομέα.
ΓΡΑΠΤΗ ΕΡΩΤΗΣΗ E-1016/96 υποβολή: Nel van Dijk (V) προς την Επιτροπή (26 Απριλίου 1996)

Θέμα: Η επιλογή των προγραμμάτων στο πλαίσιο του ΝΟW, στην Ιταλία

Η επιλογή των προγραμμάτων στο πλαίσιο του NΟW αποτελεί αρμοδιότητα εθνικού χαρακτήρα. Διαμαρτυρίες για την επιλογή αυτή πρέπει επίσης να υποβάλλονται στην εθνική δικαιοσύνη. Η οργάνωση «Il Cenacolo» θέλει να υποβάλει τέτοια διαμαρτυρία σχετικά με την επιλογή των προγραμμάτων στο πλαίσιο του ΝΟW στην εν λόγω χώρα. Παράλληλα, η οργάνωση του ιταλικού προγράμματος έχει στραφεί προς την Ευρωπαϊκή Επιτροπή με το αίτημα, να της επιτραπεί έστω και χωρίς ενίσχυση από την Ευρωπαϊκή Ένωση, να συνεχίσει οπωσδήποτε το πρόγραμμα που έχει ήδη αρχίσει σε συνεργασία με τις συναφείς οργανώσεις του Βελγίου, της Ελλάδας και της Ισπανίας.

1. Επιτρέπεται σε οργανώσεις οι οποίες δεν έχουν επιλεγεί στο πλαίσιο του προγράμματος ΝΟW, να (εξακολουθήσουν να) συνεργάζονται ως εταίροι με άλλες οργανώσεις οι οποίες έχουν επιλεγεί;

2. Έχει η Επιτροπή τη δυνατότητα να ασκήσει έλεγχο στην τήρηση των κριτηρίων που έχει θέσει στη διαδικασία επιλογής των προγραμμάτων στο πλαίσιο του ΝΟW και κάνει χρήση της δυνατότητας αυτής;

3. Μπορεί η Επιτροπή να παρουσιάσει λεπτομερώς το χρονοδιάγραμμα και τον τρόπο με τον οποίο έγινε η επιλογή στην Ιταλία;

4. Έλαβε η Επιτροπή τη διαμαρτυρία εκ μέρους της Οργανώσεως Il Senacolo και πώς αντέδρασε σχετικά;

Απάντηση του κ. Flynn εξ ονόματος της Επιτροπής (25 Ιουνίου 1996)

1. Όλοι οι οργανισμοί είναι ελεύθεροι να συνεργαστούν με άλλους οργανισμούς που έγιναν δεκτοί για χρηματοδότηση στο πλαίσιο της κοινοτικής πρωτοβουλίας για την απασχόληση και τις νέες ευκαιρίες για τις γυναίκες (Employment - NOW).

2. Η επιλογή των έργων στο πλαίσιο της κοινοτικής πρωτοβουλίας για την απασχόληση στην Ιταλία είναι αρμοδιότητα των ιταλικών αρχών σύμφωνα με το επιχειρησιακό πρόγραμμα που εγκρίθηκε από την Επιτροπή και την Ιταλία το Δεκέμβριο του 1994. Σύμφωνα με τους όρους του επιχειρησιακού αυτού προγράμματος, οι ιταλικές αρχές θα υποβάλουν σύντομα στην Επιτροπή έκθεση σχετικά με τον τρόπο με τον οποίο εφαρμόζονται οι διαδικασίες επιλογής στην Ιταλία. Η Επιτροπή θα εξετάσει με προσοχή την έκθεση αυτή.

3. Το χρονοδιάγραμμα και οι διαδικασίες για την επιλογή των έργων αφορούν κατ' αρχήν τις ιταλικές αρχές. Μόλις ετοιμαστεί η έκθεση που αναφέρεται στα παραπάνω, η Επιτροπή θα ζητήσει από τις ιταλικές αρχές να στείλουν αντίγραφο στον κ. βουλευτή.

4. Η Επιτροπή έλαβε καταγγελία σχετικά με το έργο, που υποβλήθηκε από τον οργανισμό «Il Cenacolo». Εφόσον τα θέματα που έθιξε η καταγγελία υπάγονται στην αρμοδιότητα των ιταλικών αρχών, η Επιτροπή διαβίβασε την καταγγελία σε αυτές.
ΓΡΑΠΤΗ ΕΡΩΤΗΣΗ E-1177/96 υποβολή: Werner Langen (PPE) προς την Επιτροπή (15 Μαΐου 1996)

Θέμα: Επιδοτήσεις προς τη γαλλική κλωστοϋφαντουργία και τη βιομηχανία ειδών ένδυσης

Η γαλλική κυβέρνηση σκοπεύει να απαλλάξει τη γαλλική κλωστοϋφαντουργία και τη βιομηχανία ειδών ένδυσης από την υποχρέωση της καταβολής των συνεισφορών κοινωνικής ασφάλισης που ανέρχονται ετησίως σε περίπου 600 εκατομμύρια γερμανικά μάρκα. Τούτο αντιπροσωπεύει σημαντικό πλεονέκτημα από πλευράς κόστους και ανταγωνισμού για τη γαλλική κλωστοϋφαντουργία έναντι κατασκευαστών άλλων κρατών μελών. Ερωτώ, συνεπώς, την Επιτροπή:

1. Γνωρίζει τα σχέδια της γαλλικής κυβέρνησης για τη χορήγηση επιδοτήσεων;

2. Αν τούτο συμβαίνει, πιστεύει η Επιτροπή ότι μια τέτοιου είδους σωρευτική επιδότηση συμβιβάζεται με την αρχή της εναρμόνισης των συνθηκών ανταγωνισμού στην ΕΕ;

3. Τί μέτρα προτίθεται να λάβει η Επιτροπή κατά της προβλεπόμενης απαλλαγής της γαλλικής κλωστοϋφαντουργίας από τις υποχρεώσεις της;

Κοινή απάντηση του κ. Van Miert εξ ονόματος της Επιτροπής στις γραπτές ερωτήσεις E-1177/96 και P-1304/96 (12 Ιουνίου 1996)

Οι γαλλικές αρχές κοινοποίησαν στην Επιτροπή, στις 27 Μαρτίου 1996, πειραματικά μέτρα για τη μείωση των εισφορών κοινωνικής ασφάλισης υπέρ του τομέα των κλωστοϋφαντουργίας, της ένδυσης και των δερματίνων ειδών - υποδημάτων. Το ποσό της μείωσης των εισφορών κοινωνικής ασφάλισης εκτιμάται σε 325 εκατ. ECU ετησίως. Η Επιτροπή θεωρεί ότι οι εν λόγω ενισχύσεις εμπίπτουν στο πεδίο εφαρμογής του άρθρου 92, παράγραφος 1, της συνθήκης ΕΚ.

Η θέση της Επιτροπής σχετικά με τις τομεακές ενισχύσεις που αποσκοπούν στη δημιουργία θέσεων απασχόλησης προσδιορίζεται στις κατευθυντήριες γραμμές όσον αφορά τις ενισχύσεις στην απασχόληση ((ΕΕ αριθ. C 334 της 12.12.1995. )). Η Επιτροπή, βασιζόμενη στις εν λόγω κατευθυντήριες γραμμές, εξέδωσε στις 30 Απριλίου 1996, οριστική αρνητική απόφαση για τα πειραματικά μέτρα μείωσης των εισφορών κοινωνικής ασφάλισης τα οποία η ιταλική κυβέρνηση σκόπευε να θεσπίσει στον τομέα των υποδημάτων, θεωρώντας ότι οι ενισχύσεις αυτές είναι ασυμβίβαστες με την κοινή αγορά.

Στις 15 Μαΐου 1996, η Επιτροπή αποφάσισε να κινήσει τη διαδικασία που προβλέπεται στο άρθρο 93, παράγραφος 2, της Συνθήκης σχετικά με τα εν λόγω μέτρα λόγω του τομεακά χαρακτήρα τους, καθώς και επειδή θεωρούσε ότι δεν υπήρχε λόγος ευνοϊκότερης μεταχείρισης των τομέων αυτών σε σχέση με τους άλλους. Στην επιστολή που απηύθυνε η Επιτροπή στις γαλλικές αρχές, υπενθυμίζεται το ανασταλτικό αποτέλεσμα του άρθρου 93, παράγραφος 3, της συνθήκης ΕΚ καθώς και ότι μπορεί να ζητηθεί η επιστροφή οποιασδήποτε ενίσχυσης έχει χορηγηθεί παράνομα.

Στο πλαίσιο της διαδικασίας αυτής, η Επιτροπή αναμένει τώρα την απάντηση των γαλλικών αρχών σχετικά με το συμβιβάσιμο των μέτρων αυτών με τις προαναφερθείσες κατευθυντήριες γραμμές.
ΓΡΑΠΤΗ ΕΡΩΤΗΣΗ E-0854/96 υποβολή: Marianne Eriksson (GUE/NGL) προς την Επιτροπή (12 Απριλίου 1996)

Θέμα: Επιπτώσεις της σύγκλισης

Τα κριτήρια σύγκλισης, τα οποία στοχεύουν στην υλοποίηση της οικονομικής και νομισματικής ένωσης, είχαν ως αποτέλεσμα την κρίση του δημόσιου τομέα σε πολλά κράτη μέλη. Η κρίση αυτή οδήγησε με τη σειρά της στην αύξηση της ανεργίας η οποία έπληξε ιδίως τις γυναίκες.

Έχει η Επιτροπή πρόσβαση σε στατιστικές που αφορούν το ποσοστό ανεργίας, ιδίως μεταξύ των γυναικών, μετά την εφαρμογή των κριτηρίων σύγκλισης;

Ελλείψει τέτοιων στατιστικών προτίθεται η Επιτροπή να εκπονήσει στο μέλλον στατιστικές σχετικά με τις επιπτώσεις των κριτηρίων σύγκλισης στην κρίση του δημόσιου τομέα και την αύξηση της ανεργίας, ιδίως μεταξύ των γυναικών;

Απάντηση εξ ονόματος του κ. de Silguy εξ ονόματος της Επιτροπής (4 Ιουνίου 1996)

Δημοσιονομική εξυγείανση χρειάζεται στα περισσότερα κράτη μέλη, και αποτελεί μέρος των εθνικών οικονομικών πολιτικών, ανεξάρτητα από τα ειδικά κριτήρια σύγκλισης που περιλαμβάνει η Συνθήκη για την Ευρωπαϊκή Ένωση. Τα αποτελέσματα της δημοσιονομικής εξυγείανσης στην απασχόληση δεν περιορίζονται στα πρώτα εμφανή αποτελέσματα κάποιας περικοπής στις δημόσιες δαπάνες. Πρέπει να λαμβάνονται υπόψη και οι δευτερεύουσες επιπτώσεις της ύπαρξης υγιέστερων δημόσιων οικονομικών - χαμηλότερα επιτόκια, περισσότερες ιδιωτικές επενδύσεις και μεγαλύτερη απασχόληση.

Τα αποτελέσματα αυτά είναι δυνατό να υπολογισθούν με μακροοικονομικά μοντέλα, αλλά δεν έχει νόημα να γίνεται κάποια κατανομή των στατιστικών δεδομένων για τους ανέργους με βάση κριτήρια του τύπου αυτού. Αυτός είναι και ο λόγος για τον οποίο δεν υπάρχουν στατιστικές για θέματα όπως η ανεργία των γυναικών η οφειλόμενη στα κριτήρια σύγκλισης, και για τον οποίο η Επιτροπή δεν προτίθεται να αναπτύξει νέες μεθόδους στατιστικής καταχώρησης με βάση το σκεπτικό αυτό.

Στις διαθέσιμες στατιστικές για την ανεργία και ειδικότερα για την ανεργία των γυναικών μπορεί να συγκαταλέγονται οι «Βασικοί δείκτες απασχόλησης στην Ευρωπαϊκή Ένωση» (Απασχόληση στην Ευρώπη το 1995, Επιτροπή ((COM(95) 396. ))) και τα τρέχοντα δεδομένα για την ανεργία, της Ευρωστάτ:

Ποσοστά ανεργίας προσαρμοσμένα εποχιακά (EUR 15)

>TABLE>

Σε κοινοτικό επίπεδο και στα περισσότερα κράτη μέλη τα ποσοστά ανεργίας των γυναικών είναι συστηματικά ανώτερα εκείνων των ανδρών. Σε μακροπρόθεσμη θεώρηση η σχετική διαφορά ανεργίας μεταξύ ανδρών και γυναικών έχει μειωθεί (βλ. προαναφερόμενο πίνακα). Ωστόσο, τα πλέον πρόσφατα στοιχεία δείχνουν μία εξαιρετικά συγχρονισμένη εξέλιξη, χωρίς μεταβολή στην κατανομή μεταξύ των δύο σειρών (βλ. δεδομένα παραπάνω).
ΓΡΑΠΤΗ ΕΡΩΤΗΣΗ P-0949/96 υποβολή: Jens-Peter Bonde (EDN) προς την Επιτροπή (12 Απριλίου 1996)

Θέμα: Η ασθένεια των τρελών αγελάδων

Προτίθεται η Επιτροπή να δώσει συνέχεια στην απόφαση του Συμβουλίου σχετικά με την ασθένεια των τρελών αγελάδων, εκπονώντας αντίστοιχα προγράμματα για την καταπολέμηση της λύσσας, της παραφυματίωσης, της πανώλης των χοίρων, του σκολύτη της πτελέας και άλλων ασθενειών, οι οποίες διαδίδονται λόγω της ελεύθερης κυκλοφορίας ζώων και φυτών;

Απάντηση του κ. Fischler εξ ονόματος της Επιτροπής (6 Μαΐου 1996)

Ένα ταμείο, το οποίο χρηματοδοτείται από την Κοινότητα, υπάρχει εδώ και πολλά χρόνια για τον έλεγχο και την εξάλειψη σημαντικών νόσων των ζώων, όπως είναι η λύσσα, η κλασσική πανώλη των χοίρων και ο αφθώδης πυρετός, το οποίο υποστήριξε τα κράτη μέλη στα οποία ενέσκηψαν οι νόσοι αυτοί.

Αναφορικά με τον έλεγχο και την εξάλειψη οργανισμών που είναι επιβλαβείς στα φυτά ή στα φυτικά προϊόντα, η Επιτροπή παρουσίασε το 1989 πρόταση για χρηματοδοτική συνεισφορά της Κοινότητας ((ΕΕ C 31, 9.2.1990, τροποποίηση στην πρόταση, ΕΕ C 205, 6.8.1991. )).

Η πρόταση αυτή δεν έχει ακόμη εγκριθεί από το Συμβούλιο.
ΓΡΑΠΤΗ ΕΡΩΤΗΣΗ E-1292/96 υποβολή: Roberto Mezzaroma (UPE) προς την Επιτροπή (31 Μαΐου 1996)

Θέμα: Κοινοτικό σχέδιο για τις απαραίτητες υγειονομικές εγκαταστάσεις

Στην επαρχία της Lucca βρίσκεται υπό διάλυση το νοσοκομείο «San Francesco» της Barga το οποίο, αν και βρίσκεται σε λειτουργία, οι τοπικές αρχές έχουν την πρόθεση να το κλείσουν εντελώς αδικαιολόγητα.

1. Δεν θεωρεί η Επιτροπή ότι, για την προστασία της υγείας των πολιτών, πρέπει πάση θυσία να εξασφαλισθεί η απαιτούμενη ιατρική και νοσοκομειακή περίθαλψη σε ολόκληρη την Κοινότητα, και ειδικότερα στις περιοχές όπου η διάλυση σημαντικών υγειoνομικών εγκαταστάσεων υπάρχει ο κίνδυνος να δημιουργήσει σημαντικά και απαράδεκτα προβλήματα για τους πολίτες;

2. Δεν θεωρεί, εξάλλου, η Επιτροπή ότι έχοντας υπόψη αυτά που συμβαίνουν στην Garfagnana, είναι απαραίτητο να ορισθούν επειγόντως σε ευρωπαϊκό επίπεδο κοινές παράμετροι για την εξασφάλιση της ελάχιστης απαιτούμενης υγειονομικής και νοσοκομειακής περίθαλψης, ακόμη μέσω και της κατάρτισης «κοινοτικού προγράμματος δασικών υγειονομικών εγκαταστάσεων», το οποίο θα λαμβάνει υπόψη τις τοπικές και περιφερειακές ιδιαιτερότητες;

Απάντηση του κ. Flynn εξ ονόματος της Επιτροπής (26 Ιουνίου 1996)

Η οργάνωση και η παροχή των υπηρεσιών υγείας είναι αρμοδιότητα των κρατών μελών. Η Επιτροπή, στο πλαίσιο της κοινοτικής δράσης στον τομέα της δημόσιας υγείας ((COM (93) 559 τελικό )), ενθαρρύνει τη συνεργασία των κρατών μελών παρέχοντας υποστήριξη για την εξέταση σημαντικών ζητημάτων πολιτικής, όπως οι θεμελιώδεις επιλογές που αφορούν την υγεία, ο περιορισμός των δαπανών, καθώς και θεμάτων ποιότητας και νέων τεχνολογιών. Η Επιτροπή, εντούτοις, δεν προτίθεται να προτείνει κοινές παραμέτρους ή ελάχιστες απαιτήσεις στη δομή των υπηρεσιών υγείας.